
R E F E R A T  DE  A P R O B A R E
privind  aprobarea  retragerii Consiliului Local al Municipiului Brad 
din Asociația „SALVITAL” Hunedoara


	Prin Hotărârea Consiliului Local nr. 31/2005 s-a aprobat asocierea Consiliului Local al Municipiului Brad cu alte autorități și instituții publice pentru constituirea Asociației „SALVITAL” Hunedoara.
	Asociația „Salvital” Hunedoara este o organizație non - guvernamentală pentru susținerea și finanțarea Serviciului Mobil de Urgență, Reanimare și Descarcerare Hunedoara.	
	Acordul de parteneriat nr. 21/12105/2018 încheiat între Asociația „Salvital” Hunedoara și Consiliul Local al Municipiului Brad are ca scop asigurarea cadrului necesar pentru organizarea și dezvoltarea SMURD.
Prin contribuția anuală stabilită în baza datelor de la Direcția de Statistică Hunedoara, adică în funcție de numărul de locuitori, se asigură finanțarea cheltuielilor de organizare, funcționare și dezvoltare a Asociației „SALVITAL” Hunedoara  și a serviciului mobil de urgență, reanimare și descarcerare SMURD Hunedoara.
	Menționez faptul că, începând cu data de 21.12.2020, personalul cu pregătire paramedicală din cadrul echipajelor SMURD, angajați ai Asociației ”SALVITAL” Hunedoara, au fost preluați cu statutul de subofițeri militari de către Inspectoratul pentru Situații de Urgență „Iancu de Hunedoara” din cadrul Ministerului Afacerilor Interne.
	Mai mult, Municipiul Brad mai beneficiază și de o Stație de Pompieri SMURD profesioniști și de o Stație de  ambulanță în cadrul Spitalului Municipal Brad.
	În ședința ordinară a Consiliului Local al Municipiului Brad din data de 22 aprilie 2021, cu unanimitate de voturi, Consiliul Local a dat aviz de principiu în vederea inițierii unui proiect de hotărâre privind retragerea din cadrul Asociației „SALVITAL” Hunedoara.
În contextul celor de mai sus am inițiat prezentul proiect de hotărâre prin care am propus aprobarea retragerii Consiliului Local al Municipiului  Brad din Asociația „SALVITAL” Hunedoara, începând cu data de 1 iunie 2021 și-l supun plenului Consiliului Local Brad spre dezbatere în forma prezentată.
Invoc în susţinerea prezentului proiect de hotărâre prevederile  art. 129 alin. 2 lit. d, alin. 7 lit. h și  alin. 9 lit. c din O.U.G. nr. 57/2019 privind Codul administrativ, cu modificările și completările ulterioare, ale art. 11 alin. 4 din Legea nr. 554/2004 a contenciosului administrativ, actualizată, cu modificările și completările ulterioare precum și ale art. 46  alin.1 lit. a din O.G. nr.26/2000 cu privire la asociaţii şi fundaţii, cu modificările şi completările ulterioare.

